Peter Skaarup (DF), 2011-12-14:
Jeg vil gerne sige tak til Folketinget og ordførerne for en meget fin debat og også kvittere for, at det ser ud, som om Dansk Folkeparti ikke står alene med ønsket om, at der bliver kigget på hele spindoktorområdet og det problem, som det efterhånden er kommet til at udgøre, ikke bare for politikerne her i Folketinget, men også for omverdenen uden for de tykke mure på Christiansborg.
Jeg hæftede mig ved, at flere ordførere var positive.
Fra Enhedslisten vil jeg gerne takke hr. Per Clausen, der jo hele tiden har været skeptisk over for spindoktori – det har vi sådan set også været i Dansk Folkeparti – og Liberal Alliance, der via ordføreren, hr. Simon Emil Ammitzbøll, også vil støtte forslaget til vedtagelse, når det kommer til afstemning.
Jeg kunne også fornemme, at der var flere medlemmer af Folketinget, der i hvert fald ikke var afvisende over for, at der bliver kigget på det her område.
Vi glæder os til at se, om det kan lykkes at skabe et flertal for forslaget til vedtagelse.
Det ærgrer mig selvfølgelig en smule, at regeringspartierne ikke har vist den samme vilje til at kigge kritisk på ordningen, når den nu er så omdiskuteret, og når der nu er opstået så mange nye ting omkring den.
Det burde sådan set være i regeringens egen interesse, at man kiggede på ting, der konstruktivt kunne gøres bedre.
Det er lidt, som om regeringen har et problem og føler sig ramt og går i forsvarsposition – jeg synes nærmest, at ordførerne gik i pindsvineposition, når man spurgte til nogle af de eksplosive stigninger i antallet af spindoktorer og sådan set også udgiften for skatteborgerne, vi ser.
Men jeg synes ikke, jeg vil græde over, at der er nogle, der ikke er med.
Jeg håber på, vi så kan få andre end regeringen med på det.
Fra Dansk Folkepartis side har vi jo som bekendt svært ved at forstå, hvorfor der er behov for den politisering af embedsmandsstanden, vi ser via den her stigning i antallet af spindoktorer.
Når vi i Danmark netop har tradition for, at embedsmænd er professionelle, som statsministeren også var inde på, er apolitiske og er neutrale i deres tilgang til tingene, er der ingen grund til, at de lige pludselig skal blive politiske.
Det bør også kunne lade sig gøre at lave en model, som alle kan blive enige om, og som indebærer, at man også på presseområdet, som statsministeren i øvrigt også var inde på, kan få god bistand fra medarbejdere i de nuværende ministersekretariater, hvor man har mange gode, dygtige medarbejdere, uden at vi skal have spindoktorer ind over.
Jeg glæder mig altså således over debatten, men jeg er ærgerlig over, at vi har en svag regering, der går i pindsvineposition og ikke vil diskutere det her på den rigtige måde.
Måske er det, fordi man virkelig har brug for de her mange spindoktorer til at forklare de her mange løftebrud, vi har set fra regeringens side.
Det er i hvert fald ikke indtil nu lykkedes ministrene at forklare, hvorfor man gør, som man gør, når det gælder vigtige spørgsmål.
Når vi i Dansk Folkeparti så vil arbejde videre ud fra det her, for det er jo ikke gjort med én debat i Folketinget om det her spørgsmål,
vil vi selvfølgelig også se på det spørgsmål, som statsministeren var inde på, nemlig om det er rimeligt, at man slår et stort antal job op – altså indtil nu er der blevet ansat 27 som spindoktorer i regeringen til en udgift af formentlig ca. 30 mio. kr., en eksplosiv stigning – uden at ulejlige sig med at høre potentielle ansøgere.
Det er også grundlæggende forkert.
Så der er sådan set rigtig mange ting i det her spørgsmål, som vi trænger til at diskutere, ikke bare i dag, men også videre i processen.